טל רבין

טל רבין (נולדה ב-1962) היא מדענית מחשב ישראלית-אמריקאית, פרופסורית באוניברסיטת פנסילבניה. עמדה בראש המחקר ב Algorand Foundation, והייתה ראש קבוצת מחקר הקריפטוגרפיה במרכז המחקר תומאס ג'יי ווטסון של חברת IBM שבמדינת ניו יורק.

== ביוגרפיה ==
טל רבין נולדה בשנת 1962 במדינת מסצ'וסטס בארצות הברית וגדלה בירושלים. בוגרת גימנסיה רחביה. אביה, מיכאל רבין, הוא מדען מחשב נודע שמחקריו היוו פריצת דרך בתחומי החישוביות והקריפטוגרפיה. כילדה, אהבה לפתור חידות ולשחק במשחקי חשיבה. ניכר כי תחום עיסוקו של אביה היווה השראה עבורה, והם אף כתבו מאמר במשותף.

== קריירה ==
את התואר הראשון קיבלה מהאוניברסיטה העברית בירושלים בשנת 1986. לאחר מכן המשיכה ללמוד באוניברסיטה העברית לתואר שני (1988) ושלישי (1994) תחת הנחייתו של פרופ' מיכאל בן אור. בין השנים 1994–1996 השלימה פוסט-דוקטורט באוניברסיטת MIT בתמיכת הקרן הלאומית למדע של ארצות הברית. לאחר מכן הצטרפה לקבוצת הקריפטוגרפיה במרכז המחקר תומאס ג'יי ווטסון של IBM, וב-1997 מונתה לראש קבוצה זו.

המחקר של רבין מתמקד בקריפטוגרפיה ובאבטחת רשתות, בפרט בתכנון של אלגוריתמי הצפנה יעילים ומאובטחים יותר. בנוסף היא חוקרת פרוטוקולים מבוזרים מאובטחים ואת היסודות התאורטיים של ההצפנה, ועוסקת גם בתורת המספרים ובתאוריה של אלגוריתמים ומערכות מבוזרות. הייתה שותפה לכתיבתם של קרוב ל-100 מאמרים אקדמיים, אשר צוטטו בלמעלה מ-7,000 מאמרים שונים. בנוסף, רשומים על שמה חמישה פטנטים בארצות הברית.

מחקרה מתמקד בדרכים שבהן ניתן להפוך את התקשורת באינטרנט לבטוחה יותר. עבודותיה הבולטות בתחום זה מתמקדות בתכנון מנגנוני חתימות דיגיטליות המשמשים בין היתר להעברת תקשורת מאובטחת ברשת. חלק ניכר מעבודתה בנושאים אלו נעשה בשיתוף עם החוקרים רוסריו ג'נרו (Rosario Gennaro) והוגו קרבצ'יק (Hugo Krawczyk).

הייתה חברה בוועדות תוכנית של כנסים כגון TCC, Crypto, PKC ו- Eurocrypt. היא חברה בוועדת Computing Community Consortium (בתרגום חופשי - איגוד קהילת המחשוב), בוועד המנהל של SIGACT - ארגון המקדם מחקר בתחום מדעי המחשב התאורטיים, ובוועדת העורכים של המגזין Journal of Cryptology, כתב עת מדעי מוביל בתחום הקריפטוגרפיה.

רבין פועלת למען קידום אוכלוסיית הנשים בתחומה המקצועי. היא יזמה ומארגנת בקביעות את הסדנה Women in Theory, המכוונת לנשים הלומדות לתארים מתקדמים בתאוריה של מדעי המחשב ומתקיימת באופן דו-שנתי.

רבין עוסקת גם בהנגשת תחום ההצפנה לציבור הרחב. ב-2011 הרצתה והשתתפה בפאנלים במסגרת World Science Festival, אירוע מדעי לציבור הרחב שנערך בניו יורק. ב-2014 השתתפה ב- WNYC Science fair, אירוע דומה שנערך אף הוא בניו יורק.

==הוקרה==
* בשנת 2014 זכתה בתואר Woman of Vision עבור חדשנות מטעם המכון ע"ש אניטה בורג.
* בשנת 2015 נבחרה לעמיתת IACR, האגודה הבינלאומית למחקר קריפטוגרפי.
* בשנת 2016 נבחרה כחברה באקדמיה האמריקאית לאמנויות ולמדעים.
* בשנת 2017 נבחרה לעמיתת ACM.
* במרץ 2019 הוענק לה פרס RSA למצוינות במתמטיקה.
* בשנת 2023 הוענק לה פרס דייקסטרה על מאמר שכתבה יחד עם מיכאל בן-אור.

==משפחתה==
אביה, מיכאל רבין, הוא פרופסור למתמטיקה ומדעי המחשב, חתן פרס ישראל ופרס טיורינג. אמה, רות רבין, עבדה בפרקליטות המדינה, הייתה מנהלת המחלקה הבינלאומית. דודתה, פרופ' מרים בן-פרץ, היא חוקרת חינוך והוראה, כלת פרס ישראל, ודודהּ, פרופ' חיים רבין, היה בלשן וחוקר הלשון העברית והלשונות השמיות. אחותה, פרופ' שרון רבין-מרגליות, היא פרופסור למשפטים במרכז הבינתחומי הרצליה.

טל רבין היא אם לשתי בנות.

== קישורים חיצוניים ==

* [http://researcher.watson.ibm.com/researcher/view.php?person=us-talr דף הבית של טל רבין], באתר מכון המחקר של IBM.
* [http://www.nytimes.com/2011/06/07/science/07women.html?pagewanted=all&_r=0 מאמר בניו יורק טיימס], בו התראיינה יחד עם מספר מדעניות שכולן מובילות בתחומן.
* [http://asmarterplanet.com/blog/2014/05/meet-tal-rabin-another-person-smarter-planet.html כתבה על טל רבין] בבלוג A Smarter Planet.
* [https://www.youtube.com/watch?v=ugZ2sAge5WY שיחת TEDx] שהעבירה טל רבין.

== הערות שוליים ==

קטגוריה:משפחת ישראל אברהם רבין
קטגוריה:מדעניות מחשב אמריקאיות
קטגוריה:מדעניות מחשב ישראליות
קטגוריה:עובדות IBM
קטגוריה:עובדי IBM
קטגוריה:קריפטוגרפים ישראלים
קטגוריה:בוגרות גימנסיה רחביה
קטגוריה:בוגרי גימנסיה רחביה
קטגוריה:בעלות תואר דוקטור מהאוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:מהגרות מישראל לארצות הברית
קטגוריה:מהגרים מישראל לארצות הברית
קטגוריה:ישראליות זוכות פרסים: מדע וטכנולוגיה
קטגוריה:עמיתי ACM
קטגוריה:זוכי פרס דייקסטרה
קטגוריה:ישראלים חברי האקדמיה האמריקאית לאמנויות ולמדעים
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:ישראליות שנולדו ב-1962
קטגוריה:ישראלים שנולדו ב-1962